Valamon vuosien 2016–2017 taidemyyntiskandaali
Luostarin vuosien 2016–2017 taidekauppa > Suomalaistaiteilijoiden maalaukset

Valamossa myynnissä olleiden suomalaistaiteilijoiden teosten osalta Helsingin Sanomien haastattelemat asiantuntijat olivat sitä mieltä, että myynnissä olleet teokset olivat olleet ylihinnoiteltuja. Ne eivät missään tapauksessa ole edustaneet taitelijoiden tuotannon parhaita töitä. Erään asiantuntijan mukaan puheet “museotasoisista” töistä olivat ostajien harhaanjohtamista. Savolainen taas väitti, että huutokaupat eivät osaa hinnoitella taidetta ja myyvät sitä pelkkien kehysten hinnalla. Helsingin Sanomat taas sanoi verkkosivujensa otsikossa ylihintoja “törkeiksi”.
Asiantuntijat sanoivat, että suomalaisten taiteilijoiden huipputöitä tulee myyntiin vain harvoin. Yleisemmin myyntiin tulee perustöitä, joiden hinnat ovat vaatimattomalla tasolla.
Allaolevassa taulukossa ovat Helsingin Sanomien ja Nokkosen kertomat esimerkit näyttelyn teosten hinnoista:
| 0 | 1 | 2 | 3 | 4 | 5 | 6 | 7 |
| --- | --- | --- | --- | --- | --- | --- | --- |
Valamon taidemyyntinäyttelyn töitä
| Taiteilija | Teos | Huutokaupan hinta | Myyntivuosi | Huutokauppaliike | Valamon luostarin hinta | Kerroin |  |
| Juho Rissanen | Kalastajat  | 2 900 € | 2016 | Hagelstam | 48 000 € | 16,5 x |  |
| Juho Rissanen | Leipäpoika (Viljasiilo)  | 13 000 € | 2006 | Hagelstam | 72 000 € | 5,5 x |  |
| Maria Wiik | Sairastava tyttö  | 8 500 € | 2002 | Hagelstam | 96 000 € | 11,29 x |  |
| Sigfrid August Keinänen | Kehrääjä  | 3 600 € | 2006 | Bukowskis | 48 000 € | 13,3 x |  |
| Sigfrid August Keinänen | Ruokatauko  | 5 000 € | 2011 | Bukowskis | 60 000 € | 12 x |  |
| Robert Wilhelm Ekman | Nuhteleva äiti  | 8 000 € | 2003 | Bukowskis | 84 000 € | 10,5 x |  |
| Albert Edelfelt | Neiti Perrot  | 5 000 € | 2002 | Bukowskis | 96 000 € | 19,2 x |  |
| Albert Edelfelt | Odotus  | 11 000 € | 2002 | Bukowskis | 600 000 € | 54,5 x |  |
Lisäksi näyttelyssä oli esillä ja myynnissä Tyko Sallisen, Robert Wilhelm Ekmanin teoksia. Nokkosen mukaan “luostari odotti saavansa taiteen myynnistä ja näyttelyvieraista jopa satojen tuhansien eurojen tulot”, perustuen siihen, että aiempi “Mestarin jälki II” -näyttely oli kerännyt luostariin yli 13 000 kävijää, “joista moni oli ostanut näyttelyn ympärille rakennetun paketin opastuksineen, ruokailuineen ja viinikierroksineen”. Taiderikoksia pitkään tutkinut Nokkonen kirjoittaa, että hänellä “ei ole… tiedossaan yhtään tapausta, jossa taiteesta olisi pyydetty niin räikeitä ylihintoja kuin ‘Via Finlandiassa’.”
Näyttelyn kalleimmasta teoksesta Nokkonen toteaa seuraavaa:
»Signeeramaton maalaus esittää Edelfeltin mallina tunnettua Elli Jäppistä ruokolahtelaisessa kansallispuvussa virtaavan kosken äärellä. Edelfeltin tuotannon johtava asiantuntija Marina Catani on todennut teoksen olevan impressionistisesti maalattu väriluonnos.

Yhdestäkään Edelfeltin teoksesta ei ollut maksettu huutokaupassa 600 000 euroa, kun Via Finlandia avattiin. Larin Paraske laulaa itkuvirsiä -teoksesta oli maksettu yksityisessä kaupassa peräti 850 000 euroa… Kyseinen kauppa perustui kuitenkin törkeään petokseen.»
Nokkosen mukaan Odotus ei ole “Edelfeltin tuotannon helmi, joka kelpaisi mihin museoon tahansa”, kuten piispa Arseni oli kertonut Savon Sanomien haastattelussa. Myöskään se ei ollut ollut savolaisen mysteerisuvun hallussa 30 vuotta, mitä Arseni väitti lehden sivuilla. Myöhemmin, vuonna 2021 teos myytiin Hagelstamin huutokaupassa 12 000 euron hinnalla.
Kallein näyttelystä myyty teos oli Nokkosen mukaan Juho Rissasen Leipäpoika 72 000 euron hinnalla. Se oli myyty vuonna 2006 13 000 eurolla. Ylipäätään Rissasen töistä on vain neljä kertaa maksettu yli 10 000 euroa, joten Valamossa tehdyssä kaupassa oli hänen mukaansa yli 50 000 euroa ylihintaa.
Myyntinäyttely ilmeisesti tuotti hyvin. Arkkimandriitta Sergei totesi Helsingin Sanomille myynnin tuloksista, että “en ole tutkinut tarkkoja summia, mutta tiedän, että talous on nyt plussalla. […] Kiitos siitä Jumalalle.”